Gradonačelnik Beograda Siniša Mali izjavio je da će u znak solidarnosti sa ruskim narodom Most na Adi i palata „Albanija” biti osvetljeni u bojama ruske zastave.

- Želimo da i na ovaj način izrazimo solidarnost sa bratskim ruskim narodom koji posle terorističkog napada u Sankt Peterburgu prolazi kroz teška iskušenja. Pridružujemo se srcem i dušom svima koji osuđuju terorizam i ovaj besmislen potez nasilja, i uveravamo naše ruske prijatelje da svi u Srbiji i Beogradu saučestvuju u bolu koji Rusija trenutno oseća. Kao izraz tog saučešća, beogradski simboli, Most na Adi i palata „Albanija” biće večeras osvetljeni bojama Rusije - rekao je gradonačelnik Beograda.

Tokom dana, Siniša Mali uputio je telegram saučešća svom kolegi, gradonačelniku Sankt Peterburga Georgiju Poltavčenku i celom ruskom narodu povodom eksplozije koja se dogodila u metrou u tom gradu.